ทิสโก้เฮ!หุ้นจีนผงาดเดือนเดียวเข้าเป้า8%
ทิสโก้ โชว์ฝีมือจับจังหวะลงทุนหุ้นจีน ดัน &#8220;กองไชน่า ทริกเกอร์&#8221; เข้าเป้า 8% ภายใน 4 สัปดาห์ ลุยออกกองใหม่หวังกำไร 8% ใน 8 เดือน
7 ม.ค. 2556

ทิสโก้ โชว์ฝีมือจับจังหวะลงทุนหุ้นจีน ดัน “กองไชน่า ทริกเกอร์” เข้าเป้า 8% ภายใน 4 สัปดาห์ ลุยออกกองใหม่หวังกำไร 8% ใน 8 เดือน
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ กล่าวว่า กองทุนเปิด ทิสโก้ ไชน่า ทริกเกอร์ 8% #5 ที่เสนอขายไปเมื่อปลายเดือน พ.ย. 2555 สามารถสร้างผลตอบแทนได้ 8% ตามเป้าหมายที่ตั้งไว้ โดยใช้เวลาเพียง 4 สัปดาห์ จากที่กำหนดไว้ 8 เดือน 
“ปัจจัยที่ทำให้กองทาร์เก็ตฟันด์ของทิสโก้มีผลงานโดดเด่น คือ การจับจังหวะการลงทุนที่แม่นยำ โดยมีทีมผู้เชี่ยวชาญที่คอยประเมินข้อมูลเศรษฐกิจรอบด้าน และมีทีมกลยุทธ์การลงทุนจากทิสโก้ เวลธ์ คอยจับจังหวะการลงทุนเพื่อเพิ่มโอกาสในการสร้างผลตอบแทนให้แก่ลูกค้า” นายสาห์รัช กล่าว
พร้อมกันนี้ นายสาห์รัช กล่าวอีกว่า บลจ.ทิสโก้ ยังอยู่ระหว่างเสนอขายกองทุนเปิด ทิสโก้ ไชน่า ทริกเกอร์ 8% #6 ซึ่งมีนโยบายลงทุนกองทุน Hang Seng HShare Index ETF ในฮ่องกง เพื่อให้ได้รับผลตอบแทนใกล้เคียงกับดัชนี HSCEI หรือ HShares โดยมีเป้าหมายสร้างผลตอบแทน 8% ภายใน 8 เดือน 
“เราถือเป็น บลจ.แรกๆ ที่กลับมาเชียร์การลงทุนในตลาดหุ้นจีนอีกครั้ง หลังมีสัญญาณว่าการเติบโตทางเศรษฐกิจของจีนมีแนวโน้มจะผ่านจุดต่ำสุดในไตรมาส 3 ปีที่ผ่านมา และเห็นว่ารัฐบาลใหม่น่าจะกลับมาเน้นการกระตุ้นเศรษฐกิจอีกรอบ” นายสาห์รัช กล่าว